Peter Hjalmar Finnestad

Peter Hjalmar Finnestad (født 9. mai 1877, Levernes i Rakkestad, død 3. juli 1961 i Rakkestad) var en norsk politiker og gårdbruker fra Rakkestad i Østfold. 

Finnestad hadde eksamen fra jordbruksskolen på Kalnes ved Sarpsborg, og fra 1915 eide og drev han gården Finnestad Nordre g.nr. 42, b.nr. 2 sørøst i hjembygda.

Finnestad ble første gang valgt inn i herredsstyret i Rakkestad i 1908, for partiet Venstre, og satt sammenhengende fram til andre verdenskrig. Da Degernes ble skilt ut som eget herred i 1917, ble Finnestad valgt som ordfører i det nye Rakkestad herred. Han var også valgt inn på Stortinget 1919-1921 fra Smaalenenes amt, og var dessuten medlem av Østfold fylkesting 1920-1922.

Ved kommunevalget høsten 1928 fikk Venstre bare tre representanter i Rakkestad, og Finnestad gikk av som ordfører. Ved kommunevalget i 1931 stilte Venstre ikke liste, og Finnestad ble valgt inn på en «upolitisk» fellesliste. Men først ved neste valg tre år senere, fikk Finnestad igjen ordførervervet. I 1937 fikk Bondepartiet ordføreren, mens Finnestad ble varaordfører.

Da politiske partier - med unntak av Nasjonal Samling - ble forbudt under den tyske okkupasjonen, meldte Finnestad seg inn i NS den 26. oktober 1940 «for å hjelpe til med å sikre den kommunale forvaltning i bygden å forsøke å få norsk styre ellers i det lengste».Nordby (2002), s. 154 Han hadde under krigen flere verv både i og utenfor kommunen, og ble av NS innsatt som ordfører våren 1945. Han skal da ha vært motvillig til dette,Nordby (2002), s. 31 i motsetning til før krigen, da han aktivt søkte dette vervet. Finnestad satt en tid etter krigen i fengsel for dette, men fortsatte så som lokalpolitiker utover i 1940- og 1950-årene.

 Referanser 

 Litteratur 


 Eksterne lenker 


Kategori:Personer fra Rakkestad kommune
Kategori:Norske bønder
Kategori:Ordførere i Rakkestad
Kategori:Venstre-ordførere i Østfold
Kategori:NS-ordførere i Østfold
Kategori:Stortingsrepresentanter for Smaalenenes amt
Kategori:Stortingsrepresentanter 1919–1921
Kategori:Nordmenn fra andre verdenskrig
Kategori:Medlemmer av Nasjonal Samling
Kategori:Nordmenn dømt i landssvikoppgjøret etter krigen